ועדת הכספים, כנסת 17, פרוטוקול מספר 745, 2008-03-24 10:50

שי חרמש: אני פותח את ישיבת ועדת הכספים בנושא תקנות מס הכנסה (כלים לחישוב המס בשל החזקה ומכירה של יחידות השתתפות בחיפושי נפט) (תיקון), התשס"ח-2008.

טלי דולן: בתקנות האלה אנחנו מבקשים לעשות שני דברים: תקנות מס הכנסה, כללים לחישוב המס בשל החזקה ומכירה של יחידות השתתפות בחיפושי נפט, אלה תקנות שקובעות כללים מיוחדים לחישוב המס של מחזיק יחידה נסחרת בבורסה שהמטרה שלה היא חיפושי נפט.

ראובן ריבלין: האם יש מישהו שמתנגד לתקנות?

טלי דולן: אני חושבת שלא.

טלי דולן: אני רוצה לומר שאנחנו רוצים לעשות שני דברים.

ראובן ריבלין: קראנו.

שי חרמש: יש בעיה עם זה?

ראובן ריבלין: לכאורה אין לי בעיה אלא אם כן יבוא מישהו ויאמר לי מדוע אני צריך להתנגד.

סמדר אלחנני: אני לא מדברת על התיקון והתאמה לחוק כי זה לא רלוונטי, אלא אני מדברת על התקנות עצמן שנותנות פטור ממס להשקעה ביחידות של חיפושי נפט.

ראובן ריבלין: ברגע שחברות הנפט בארץ יתחילו להרוויח, אלה שמחפשות נפט, יהיו להן מיליארדים.

סמדר אלחנני: זה לא לרווחים אלא להשקעה.

טלי דולן: לא, נאמר כאן שהמטרה היא לעודד.

סמדר אלחנני: הבנתי.

סמדר אלחנני: אני מכירה את זה וכל שנה זה חוזר על עצמו וכל שנה מביאים את זה.

סמדר אלחנני: אלה לא תקנות קבועות אלא אלה תקנות שמתחדשות מדי שנה.

ראובן ריבלין: ובצדק מתחדשות מדי שנה.

ראובן ריבלין: יכול להימצא נפט ואז נשנה ולא נאריך אותן.

סמדר אלחנני: בספר שמוציא מינהל הכנסות המדינה על אומדן עלות ההטבות של פטורי ממס, אין אומדן למחקר ופיתוח, לחיפושי נפט ולסרטים.

סמדר אלחנני: יש דברי הסבר מאוד פשוטים לכך.

סמדר אלחנני: זאת הוצאה הונית ועל הוצאה הונית לא נותנים פטור ממס, בעוד שכאן הנוהג הוא שכל ההוצאות מוכרות כהוצאות שוטפות.

שי חרמש: כל ההשקעות מוכרות.

סמדר אלחנני: כן, כל ההוצאה הזאת מוכרת כהוצאה שוטפת באותה שנה.

סמדר אלחנני: זה עיוות של כל פקודת מס הכנסה.

שי חרמש: זה לא היחיד.

שי חרמש: גם חוק הקולנוע כך.

סמדר אלחנני: נכון, אמרתי זאת.

סמדר אלחנני: גם הסרטים, גם המחקר והפיתוח וגם חיפושי הנפט, אבל הבקשה הזאת הגיעה עכשיו רק לעניין חיפושי נפט ולכן אני מדברת על חיפושי נפט.

סמדר אלחנני: אין אומדן עלות אבל בדברי ההסבר יש.

סמדר אלחנני: כרגע אני חוזרת על דברי מקצוענים יותר ממני שאומרים שזאת פשוט גישה לא נכונה לטיפול בצד המס של הדברים האלה.

סמדר אלחנני: לא מכירים בהוצאה הונית.

סמדר אלחנני: אתה קונה מכונה, לא נותנים לך להכיר.

סמדר אלחנני: כל השקעה הונית איננה מוכרת כהוצאה שוטפת.

שי חרמש: אנחנו מצביעים.

שי חרמש: התקנות אושרו פה אחד